Ole Frøvig

Ole Laurentius Frøvig (1877–1951) var en norsk maler. Han malte bilder i naturalistisk stil, ofte med motiv fra Haugesund.

Frøvig kom fra enkle kår og vokste opp i Strandgaten i Haugesund. Faren Jacob Danielsen Frøvig (1834–1894) var gjørtler, en håndverker som laget prydgjenstander i bronse og messing. Moren het Berthe Malene Apeland. Foreldrene var dypt religiøse. Ole vokste opp sammen med en eldre bror og to eldre søstre. Broren Daniel Andreas ble senere professor i teologi ved universitetet i Oslo.

Alt som ung var Frøvig sterkt interessert i tegning og maling. Han fikk først kunstnerutdanning i Christiania, ved Staten kunst og håndverksskole under Oscar Arnold Wergeland i 1898. Deretter var han elev ved malerskolen til Peder Severin Krøyer i København. Han hadde også studieopphold i Paris. Etter utdanningen vendte han tilbake til Haugesund. Her malte han motiv med landskap, interiører og hverdagsmiljøer i hjemdistriktet. Ofte er motivene preget av Frøvigs religiøse tro.

I 1904 debuterte Frøvig på Høstutstillingen med bildet «Bordbønn». Dette bildet er antagelig også hans mest kjente, i dag i eie hos Haugesund Billedgalleri. Motivet er moren og to barn sittende ved bordet i bønn. Mor til Frøvig ble malt i mange situasjoner, men alltid sittende. «Bordbønn» ble solgt for kr.75, inkludert rammen. Frøvig har malt altertavlene i kirkene i Torvastad (1914), Bokn (1925) og i Tysvær (1938).

Frøvig var en av stifterene av Haugesund Kunstforening i 1913. Han var formann i foreningen i perioden 1927–1938.

Etter krigens slutt i 1945 bodde Frøvig hos søsteren Inga F. Salvesen i Øvregaten 199, hvor han hadde atelier i andre etasje. Han var nær venn med naboen og forfatteren Sjur Lothe.

Til 100-årsmarkeringen av Frøvigs fødsel i 1977 laget Svein Håvarstein en byste av kunstneren.

 Referanser 
h-avis.no 28. september 2006, Byens store malere. Besøkt 7. juni 2012
Skårebuen 18. oktober 2001 .  Husker du... Om Ole Frøvig.  Besøkt 7. juni 2012.
Den kulturelle skolesekken i Rogaland .  Lærerveiledning. 2008.  Besøkt 7. juni 2012
torvastadkirke.no  Besøkt 8. juni 2012.
Hvem er Hvem 1930. Om Ole Laurentius Frøvig.  Besøkt 8. juni 2012
Hvem er Hvem 1948. Om Ole Laurentius Frøvig.  Besøkt 10. juni 2012
Karmøyutstillingen 2009 .  Besøkt 8. juni 2012

 Litteratur 
 Peter Valvik: Ole Frøvig. Maleren, miljøet, liv og arbeid. Haugesund 1953.

Kategori:Norske billedkunstnere
Kategori:Personer fra Haugesund kommune